汤胤勣
义妇行（有引）
顾家一女肤如玉，炯炯灵台抱贞淑。
择配奚川武肃孙，井臼亲操谢膏沐。
不必荆钗并布袄，雍雍自是闺中宝。
抚卑事上尽欢心，内外皆称新妇好。
欢乐未央灾祸来，闾阎满眼飞尘埃。
长鲸大豕互吞食，雌凰雄凤难徘徊。
强将性命依岩壑，柏叶松肪共咀嚼。
草衣木履度晨昏，乃畏强梁横侵掠。
丈夫前室有佳儿，哇哇相逐远奔驰。
足趼腹枵行不得，锋横矢乱计宁施。
妾身有子年尤小，恩义欲兼嗟力少。
残生苟幸得完全，孤诚自有神明表。
拊膺长恸望天呼，回头已作沟中枯。
男子虽羞邓伯道，妇女何惭鲁义姑。
皇明九五真龙出，一扫寰区群蚤虱。
归来室宇尚依然，四方重睹升平日。
矻然妇织与夫耕，眼看家道日康宁。
苍苍主者岂无谓，两男一女连绵生。
五十年来三百指，螽斯夺尽前人美。
珍珠帘卷画堂深，鹤发披肩全寿祉。
节孝贤能世岂无，苍黄谁得展良图。
伤哉此道日凋丧，事迹何繇付董狐？